REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/299-21

26. jul 2021. godine

B e o g r a d

ZAPISNIK

21. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 15. JULA 2021. GODINE

 Sednica je počela u 10 časova i 30 minuta.

 Sednicom je predsedavao Veroljub Arsić, predsednik Odbora.

 Pored predsednika, sednici su prisustvovali članovi Odbora: Ilija Životić, zamenik predsednika Odbora, Jasmina Karanac, Vesna Stambolić, Snežana Petrović, Nataša Ljubišić, Ana Beloica, Snežana Paunović i Uglješa Marković.

 Sednici su prisustvovali zamenici članova Odbora: Mirela Radenković (zamenik člana Odbora Aleksandre Tomić), Nenad Krstić (zamenik člana Odbora Tihomira Petkovića), Miloš Banđur (zamenik člana Odbora Krste Janjuševića), Nevenka Kostadinova (zamenik člana Odbora Ivane Popović) i Adrijana Pupovac (zamenik člana Odbora Olivere Nedeljković).

 Sednici nisu prisustvovali članovi Odbora: Dragomir Karić, Zoran Tomić i Vojislav Vujić niti njihovi zamenici.

 Sednici su, na poziv predsednika, prisustvovali iz Ministarstva privrede: Milan Ljušić, državni sekretar, Katarina Obradović Jovanović, pomoćnik ministra, Dijana Stojković, viši savetnik, rukovodilac Grupe i Biljana Savković, savetnik. Iz Ministrastva trgovine, turizma i telekomunikacija sednici su prisustvovali: Uroš Kandić, državni sekretar, Višnja Rakić, pomoćnik ministra, rukovodilac Sektora za zaštitu potrošača, Vladana Kostić i Slađana Petrović, savetnici u Sektoru za zaštutu potrošača.

 Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Predloga zakona o utvrđivanju finansijske podrške privrednim subjektima za održavanje likvidnosti i obrtna sredstva u otežanim ekonomskim uslovima usled pandemije COVID-19 izazvane virusom SARS-CoV-2, u načelu, koji je podnela Vlada (broj 011-1233/21 od 2. jula 2021. godine);
2. Razmatranje Predloga zakona o zaštiti potrošača u načelu, koji je podnela Vlada (broj 011-1290/21 od 9. jula 2021. godine).

Pre prelaska na rad prema utvrđenom dnevnom redu, Odbor je jednoglasno usvojio zapisnike 17, 18, 19 i 20. sednice Odbora.

Prva tačka dnevnog reda **Predlog zakona o utvrđivanju finansijske podrške privrednim subjektima za održavanje likvidnosti i obrtna sredstva u otežanim ekonomskim uslovima usled pandemije COVID-19 izazvane virusom SARS-CoV-2**, u načelu

 Odbor je razmotrio Predlog zakona o utvrđivanju finansijske podrške privrednim subjektima za održavanje likvidnosti i obrtna sredstva u otežanim ekonomskim uslovima usled pandemije COVID-19 izazvane virusom SARS-CoV-2 u načelu i podneo Izveštaj Narodnoj skupštini.

 U uvodnim napomenama, Milan Ljušić, državni sekretar u Ministarstvu privrede, istakao je da se privreda prethodne godine zbog pandemije virusa Covid-19 našla u teškoj situaciji. Vlada je 10. decembra 2020. godine donela Uredbu kojom su određeni kriterijumi za podršku privredi sredstvima za likvidnost i trajna obrtna sredstva preko Fonda za razvoj Republike Srbije. U prethodnoj godini za pomoć privredi je odobreno nešto manje od 12 milijardi dinara, a bile su predviđene 24 milijarde dinara. Zbog nedostatka sredstava, odobreno je 2099 zahteva, a ostalo je neodobreno i nerealizovano 7036 zahteva. U ovoj godini Vlada je u pregovorima sa Evropskom investicionom bankom dogovorila pozajmicu kako bi do kraja ove godine ispunili sve zahteve. Predlogom zakona je predviđen način na koji će biti realizovano 12 milijardi dinara namenjenih privredi, što se tiče sredstava za likvidnost i trajna obrtna sredstva.

 U diskusiji, narodni poslanici su postavili pitanja, izneli stavove i mišljenja i dali predloge i sugestije.

 Postavljeno je pitanje za koja sredstva mogu da apliciraju preduzeća u državnom vlasništvu. Izneto je da državnu pomoć za ublažavanje posledica pandemije virusa Kovid nisu primila državna preduzeća koja posluju u određenoj oblasti, dok privatna preduzeća jesu, što ih stavlja u neravnopravan položaj. Većina državnih preduzeća čiji je osnivač Vlada i u kojima Vlada postavlja upravni odbor, bori se na tržištu sa privatnim preduzećima. Izneto je mišljenje da je napravljen propust u obuhvatu preduzeća, koja čak ne mogu ni da se obrate Fondu za razvoj za dobijanje kredita za podršku ili za sredstva za koja država daje garanciju poslovnim bankama.

 Izneto je mišljenje, na osnovu ličnog iskustva, da je odluka Vlade da pomogne privredi prošle godine bila veoma mudra. Posebno je istaknuta mogućnost koja je data da se preko Fonda za razvoj aplicira za pomoć za obrtna sredstva, što je ubrzalo „krvotok“ privrede. Ocenjeno je da je dragocena pomoć koja je data preko garantne šeme koja je olakšala dobijanje kredita. Izneta je preporuka da se poveća iznos bespovratnih sredstava pomoći malim, srednjim i mikro preduzećima u nerazvijenim krajevima, koja se plasiraju preko Fonda za razvoj. Ocenjeno je da bi iznos od 30% kredita bespovratno u nerazvijenim područjima trebalo povećati. Druga preporuka je da se povećaju kvote za odobravanje sredstava za nabavku opreme i omogući učešće na konkursu većeg broja preduzeća, koja da bi bila konkuretna moraju da investiraju u opremu i idu u korak sa tehnologijama.

 Ocenjeno je da će se obezbeđivanjem sredstava za pomoć privredi preko ovog Predloga zakona i Fonda za razvoj, doprineti pritisku na poslovne banke da smanje kamatne stope, što donosi dvostruku korist privrednicima i preduzetnicima. Iako su kamatne stope najniže u poslednjih deset godina, u Srbiji su najviše u regionu, što umanjuje konkurentnost srpskih preduzeća na tržištu, i pored dobro odmerene referentne kamatne stope Narodne banke Srbije. Na teritoriji Braničevskog okruga posluje nekoliko preduzeća u državnom vlasništvu, kao što su privredno društvo Rio Kostolac, Georad Kostolac i Autotransport Kostolac. To su izdvojena preduzeća iz EPS-a, koja su u određenom periodu trebalo da se pripreme za tržišnu utakmicu. Međutim, zbog lošeg sistema razdvajanja delatnosti, taj plan nije zaživeo. Danas nema povlašćenog položaja ili zloupotreba, ali se mora voditi računa i o tim preduzećima, bez obzira na greške počinjene u prošlosti.

 U odgovoru na postavljena pitanja, iznete preporuke i mišljenja, Milan Ljušić, državni sekretar u Ministarstvu privrede, istakao je da je Ministarstvo privrede, što se tiče kredita za likvidnost i obrtna sredstva, u toku prošle godine delovalo na dva načina, preko garantne šeme i preko Fonda za razvoj, što je nastavljeno i ove godine. Sredstva koja se uzimaju preko poslovnih banaka za koja garantuje država su za ovu godinu utrošena, dok na računu Fonda za razvoj ima još sredstava. Ministarstvo će nastojati da opredeli više sredstava za narednu budžetsku godinu. Privreda je dobro podnela krizu, a pored interesovanja za pomoć za likvidnost i obrtna sredstva, vladalo je i veliko interesovanje privrednika za pomoć za investicije. Sredstva namenjena za nabavku opreme preko banaka su veoma brzo potrošena. Na računu Fonda za razvoj ostao je na raspolaganju deo bespovratnih sredstava za pomoć privrednicima koji posluju u nerazvijenim područjima. Što se tiče finansiranja preduzeća u državnom vlasništvu, to neće biti moguće preko ovog predloga zakona. Međutim, Fond za razvoj odobrava kredite preduzećima u državnom vlasništvu čiji rezultati dozvoljavaju učešće na konkursu i ta preduzeća nisu isključena iz kreditiranja.

 U diskusiji su učestvovali Veroljub Arsić, Miloš Banđur, Nevenka Kostadinova, kao i Milan Ljušić.

 Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o utvrđivanju finansijske podrške privrednim subjektima za održavanje likvidnosti i obrtna sredstva u otežanim ekonomskim uslovima usled pandemije COVID-19 izazvane virusom SARS-CoV-2, u načelu.

 Za izvestioca Odbora na sednici Narodne skupštine određen je Veroljub Arsić, predsednik Odbora.

Druga tačka dnevnog reda: **Predlog zakona o zaštiti potrošača, u načelu**

 Odbor je razmotrio Predlog zakona o zaštiti potrošača u načelu i podneo Izveštaj Narodnoj skupštini.

 U uvodnim napomenama, Uroš Kandić, državni sekretar u Ministarstvu trgovine, turizma i telekomunikacija, istakao je da je važeći Zakon o zaštiti potrošača koji je prvi te vrste u Srbiji donet 2014. godine. U toku primene Zakona, Ministarstvo je uvidelo da postoje nepreciznosti određenih normi i da postoje zakonska rešenja koja nisu u potpunosti zaživela u praksi. U međuvremenu su donete i nove direktive EU u ovoj oblasti i odlučeno je da se propis harmonizuje i neke norme poboljšaju, i da se obezbedi dodatna zaštita potrošača. Započeta je izrada zakona 2018. godine, uz sveobuhvatnu javnu raspravu i uključenost svih relevantnih potrošačkih organizacija, trgovaca i javnosti i uz kampanju u medijima. Prvobitno je planirano da se Zakon izmeni i dopuni, ali pošto je obuhvat izmena prešao 50%, pripremljen je novi zakon u kome će biti nekoliko veoma bitnih novina koje će značajno unaprediti zaštitu potrošača u Republici Srbiji. Najznačajnije novine su uvođenje registra ,,Ne zovi“, gde građani mogu prijaviti svoj broj telefona operatoru kod kog imaju zaključen ugovor da ne žele da na taj broj telefona primaju pozive preko kojih se nudi roba. Potrošači su se žalili i bilo je određenih zloupotreba od strane trgovaca, pre svega kod starije populacije. Registar postoji u većini zemalja u Evropskoj uniji, Velikoj Britaniji, Americi, Australiji, Kanadi, kao i u regionu u Hrvatskoj i Crnoj Gori. Registar će voditi Republička agencija za elektronske komunikacije i poštanske usluge. To će unaprediti položaj potrošača i smanjiti broj zloupotreba trgovaca koji žele da na nepošten način dođu do zarade. Druga novina je uvođenje proračuna za usluge čija je vrednost veća od 5000 dinara. To se pre svega odnosi na usluge popravki i intervencija vodoinstalatera, električara i drugih u kućama i stanovima. Pružalac usluge je dužan da sačini proračun na trajnom nosaču zapisa sa specifikacijom usluga i da pribavi saglasnost potrošača pre nego što krene u intervenciju. Time će broj zloupotreba biti smanjen i poboljšati prava potrošača. Uveden je i Registar evidencije potrošačkih sporova koji će voditi nadležni sudovi koji vode potrošačke sporove. Do sada nije postojala nikakva evidencija, a od sad će nadležni sudovi voditi evidenciju i pomoći da se u znatnoj meri u budućnosti unapredi zaštita potrošača. Izvršena je i harmonizacija sa određenim aktima EU, što je pretpristupna obaveza, pre svega sa Direktivom o putovanjima i paket aranžmanima. Novina je i unapređivanje postupka vansudskog rešavanja sporova, gde je uvedena obaveza učešća i trgovaca, koji do sad nisu učestvovali u rešavanju potrošačkih sporova. Obaveznost će unaprediti dužinu trajanja procesa i ponekad omogućiti da se ne ide na sud nego da se pokuša rešiti između potrošača i trgovca. Bitna novina je jačanje kapaciteta tržišne inspekcije u zaštiti potrošača i uvođenje prekršajnih naloga, što do sad nije bio slučaj za određene 33 vrste prekšaja, što će u značajnoj meri doprineti sigurnosti i zaštiti potrošača. Propisan je duži rok zastarelosti na dve godine kod kolektivne zaštite potrošača odnosno za usluge od opšteg ekonomskog interesa. To su najznačajnije novine koje će u značajnoj meri unaprediti postojeće zakonske propise i postojeće stanje i da učiniti oblast uređenijom i život građana lakšim.

 Višnja Rakić, pomoćnik ministra trgovine, turizma i telekomunikacija, dodala je da je implementiranje direktiva Evropske unije prioritet u radu. Direktiva o putovanjima i paket aranžmanima nije u potpunosti implementirana. Svrha donošenja krovnog zakona je jačanje zaštite potrošača u Republici Srbiji.

 U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

- da li se na listi prekršaja nalazi i slučaj reklama na televiziji o sniženjima i popustima, kada popust nije tačno obračunat na cenu koja se vidi na ekranu, odnosno, procenat popusta je manji je od prikazanog u reklami;

- da li je predviđena odgovornost trgovca u slučaju, koji se često dešava, da roba čija je cena snižena nema istaknutu cenu na rafu i da se dozirano stavlja u promet;

- da li trgovac fizički može da pozove telefonom građanina Republike Srbije, iako se njegov/njen broj nalazi u registru „Ne zovi“; da li to znači da ni trgovac nije blokiran od strane operatora, niti je broj građanina koje je izjavio volju da bude u registru „Ne zovi“ blokiran da ga trgovci pozivaju; kakva je procedura u slučaju da trgovac pozove broj „Ne zovi“;

- da li u slučaju velikog trgovinskog lanca u kome je prodata voda u brik pakovanjima mleka i koji se izvinio potrošačima sve ostaje samo na izvinjenju, ili trgovac treba da snosi posledice, kako se takve stvari ne bi ubuduće dešavale;

- koje su novine u Predlogu zakona kada je u pitanju internet prodaja, i kako unaprediti zaštitu potrošača koji kupuju robu preko interneta, jer su u ovim slučajevima potrošači često oštećeni;

- kako da reaguju stariji sugrađani ako prijave broj u registar „Ne zovi“, a ponovo dobiju poziv; na koji način će biti obavešteni da je potrebno da se obrate tržišnoj inspekciji i prijave prekršaj; da li postoji mogućnost za drastičnije kažnjavanje i bolju zaštitu ličnih podataka građana.

 Izneto je mišljenje da će se se donošenjem ovog zakona i uvođenjem registra „Ne zovi“ ne samo sprečiti uznemiravanje građana i potrošača, već će se doprineti sprečavanju nelegalne trgovine bazama podataka sa podacima o građanima. Agencije kada prodaju podatke, prodaju ne samo broj telefona, već i adresu, što je zaštićen podatak. U podacima se često nalazi i matični broj, i vrlo je problematičan način na koji su pojedine agencije dolazile do podataka. Naveden je primer građanina čiji se broj fiksnog telefona ne nalazi u registru, a pozivi trgovaca su svakodnevni. Ocenjeno je da će „Ne zovi“ posebno pomoći starijim stanovnicima Srbije, kojima su putem telefona nuđeni proizvodi po izuzetno primamljivim cenama, konkretno jastuci i dušeci, a kada proizvodi stignu, isporuka košta tri puta više nego sam taj proizvod. Radi se o iznudi, jer je starijim ljudima neprijatno da ne plate to što su naručili.

 Izneto je da je pogrešno isticanje visine popusta na nekoj robi klasična obmana potrošača.

 Ocenjeno je da je donošenje zakonske regulative i zaštita potrošača od velike važnosti za sve građane Srbije. Naveden je slučaj velikog trgovinskog lanca u kome je prodata voda u brik pakovanjima mleka i koji se izvinio potrošačima. Izneto je mišljenje da slučaj ne bi smeo da se završi na tome da građani samo donesu ambalažu ili da se nadoknadi iznos plaćen za mleko.

 Izneto je mišljenje da prodavac ne može da bude odgovoran za skrivene mane proizvoda. Dužan je da zameni neispravan ispravnim proizvodom, a kasnije rešava problem sa dobavljačem. Pozivanje telefonom u bilo koje doba bilo kog dana u nedelji je neprihvatljivo, ne samo zbog uznemiravanja građana, već i zbog uskraćivanja prava građanima na izbor kada, gde i šta će da kupe. Ministarstvo je odredilo značajna sredstva za pomoć tour operaterima, a Vlada je u junu prošle godine donela uredbu kojom je regulasala povraćaj novca u slučaju nemogućnosti realizacije uplaćenog putovanja zbog pandemije ili zamenskog putovanja. Jedan broj građana se opredelio za zamensko putovanje za istu ili sličnu destinaciju po istoj ili sličnoj ceni, koje je moglo da se dogovori sa agencijom do 15. januara 2021. godine. Turističke agencije su za zamenska putovanja počele da nude mnogo skuplja putovanja od uplaćenih za 2020. godinu. Žalile su se i u Narodnoj skupštini da ne mogu da obavljaju svoju delatnost zbog pandemije, iako su ugroženi bili i privrednici u drugim oblastima. U skoro svim oblastima privređivanja je bilo gubitaka projektovanih zarada, ali su nastojali da opstanu i održe određeni nivo poslovanja. Turističke agencije su novac od uplata turističkih aranžmana za 2020. godinu koristile kao obrtna sredstva.

 U odgovoru na postavljena pitanja Uroš Kandić, državni sekretar, istakao je će Ministarstvo započeti rad na izmenama Zakona o trgovini tokom jeseni ove godine, i da su dobrodošle sve sugestije. U vezi zamenskih putovanja turističkih agencija, naglasio je da turistička inspekcija dobro funkcioniše, i biće sankcionisane sve zloupotrebe. Intencija Predloga zakona o zaštiti potrošača, posebno dela zakona koji se odnosi na registar „Ne zovi“, je da deluje preventivno, odnosno trgovci će znati da su u prekršaju, a Ministarstvo će pravilnikom razdraditi zakonske odredbe.

 Višnja Rakić je istakla da prema podacima iz Nacionalnog registra potrošačkih prigovora, došlo se do saznanja da se potrošači najviše žale na kupovinu van prodajnog mesta. Starije ljude pozovu na ručak i prodaju im dušek koji će im navodno rešiti zdravstvene probleme za 80 hiljada dinara. To je bio glavni motiv za uvođenje registra „Ne zovi“. Onaj ko ne želi da bude uznemiravan, moći će da pozove operatera sa kojim ima sklopljen ugovor i da ga obavesti da želi da se nađe u tom registru. Mobilni operater te podatke, vodeći računa o zaštiti podataka o ličnosti, prosleđuje RATEL-u koji stavlja građanina na listu u registru „Ne zovi“. Građanin može ovu svoju odluku da opozove u bilo kom trenutku. Trgovac je u obavezi, pre nego što pozove određeni broj telefona, da proveri u registru da li se taj broj nalazi na listi i počinio je prekršaj ukoliko nazove broj sa liste. Sprovođenje zakona će kontrolisati tržišna inspekcija, a biće kontrolisani svi brojevi, uključujući i skrivene brojeve. Po prijavi građanina, tržišna inspekcija vrši inspekcijski nadzor, jer inspekcija ima preko operatera uvid u sve pozive, pa i u one sa skrivenih brojeva. Prekršilac će moći da plati kaznu po prekršajnom nalogu u fiksnom iznosu, polovinu iznosa kazne ukoliko plati u prvih osam dana po počinjenom prekršaju. Registar „Ne zovi“ se ne odnosi na oglašavanje na televiziji. Ova vrsta oglasa je regulisana Zakonom o oglašavanju. Da li je neka roba na sniženju ili akciji, regulisano je Zakonom o trgovini i spada u oblast podsticaja. Podsticaji su akcije i sezonska sniženja cena robe. Predlogom zakona o zaštiti potrošača regulisano je kada sezonska sniženja mogu da počnu i koliko mogu da traju. Isticanje cena je obavezan element svake trgovine, i potrošač plaća robu samo po onoj ceni koja je istaknuta. Ukoliko nema istaknute cene, građani mogu da pozovu tržišnu inspekciju, a mogu i mejlom poslati prijavu, sa fotografijom propusta. U sastavu Nacionalnog saveta potrošača, kojim predsedava ministar trgovine, turizma i telekomunikacija, nalaze se i predstavnici Ministarstva poljoprivrede, šumarstva i vodoprivrede, Ministarstva zdravlja, veterinarske i fitosanitarne inspekcije i drugi. Zaključeno je da je poražavajuće za proizvođača mleka koji je dozvolio da se u brik pakovanju mleka nađe voda. Proizvođači su u obavezi da vode dnevnu listu proizvoda sa barkodovima i u te liste uvid ima Ministarstvo poljoprivrede, šumarstva i vodoprivrede, koje je nadležno za proizvođače mleka. Promovisanje elektronske trgovine je bilo veoma značajno potrošačima za vreme kovid krize. Kod inetrnet prodaje je najvažnije da trgovac, najkasnije prilikom isporuke, mora da dostavi obrazac za odustanak od kupovine. Kupac ima pravo da u roku od 14 dana od dana kupovine odustane od kupovine, bez ikakvog obrazloženja, a prodavac je u obavezi da izvrši povraćaj novca kad dobije robu nazad ili evidentira dostavljanje obrasca za odustanak od kupovine. Ali nije moguće neke proizvode, kao što su kupaći kostimi ili veš, vratiti na ovaj način. Ministarstvo će o novom Zakonu izvršiti edukaciju lokalnih samouprava i dece.

 U diskusiji su učestvovali Veroljub Arsić, Ilija Životić, Vesna Stambolić, Jasmina Karanac, Snežana Petrović i Nataša Ljubišić, kao i Uroš Kandić i Višnja Rakić.

 Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o zaštiti potrošača, u načelu.

 Za izvestioca Odbora na sednici Narodne skupštine određen je Veroljub Arsić, predsednik Odbora.

 Sednica je zaključena u 11 časova i 42 minuta.

 Sednica je prenošena u live stream-u i tonski snimana, a video zapis se nalazi na internet stranici Narodne skupštine.

 SEKRETAR PREDSEDNIK

 Aleksandra Balać Veroljub Arsić